### 3.     Orientering om status på byggesagsområdet for 1. halvår 2019

**Åbent**

Sagsnr.: 326-2018-2857        J.nr.: 02.34.00           Dokumentnr.:
326-2019-247110

**Sagstype**

Orientering.

**Resume og sagens baggrund**

Administrationen fremlægger til udvalgets orientering status
vedrørende byggesagsbehandlingen for 1. halvår 2019 i forhold til de lokale
servicemål, herunder en beskrivelse af de aktuelle udviklingstendenser. Desuden
gives en kort beskrivelse af de primære forandringer i bygningsreglementet
(BR18), og hvordan disse påvirker ansøgning og sagsbehandling.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

*Overordnet status på byggesagsområdet*

Der er mange byggesager til behandling. Bag antallet af
sager gemmer der sig en stor variation i sagstyper, hvilket har betydning for
sagernes kompleksitet. Sagsmængden er et udtryk for en fortsat høj, og relativ
konstant, byggeaktivitet i kommunen. Det betyder samtidig, at de ellers
sædvanlige sæsonudsving udjævnes i takt med, at vi oplever milde vintre og
tørre somre.

Generelt har ansøgere oplevet længere besvarelsestid på
deres ansøgning og ofte en længere sagsbehandlingstid end det, som kommunens
servicemål angiver. Denne udfordring er formidlet på kommunens hjemmeside siden
juni 2019.

Annette Bech har været udfordret af et halvår med mere
fravær end vanligt i administrationen. Udover selve sagsbehandlingen står
sagsbehandlerne også til rådighed for spørgsmål og vejledning ved både
personlige og telefoniske henvendelser. Det er tydeligt, at behovet for
vejledning hos ansøgerne er øget med BR18. Derudover skal nævnes, at
opgaveporteføljen blandt byggesagsbehandlere er større end ren
byggesagsbehandling.

I halvåret har sagsbehandlingen fortsat været påvirket af
overgangen til Bygningsreglement 2018 (BR18). Administrationen må konstatere,
at overgangen har været mere krævende end forventet – både hos
ansøgere/rådgivere og i sagsbehandlingen. BR18 opleves som mere utilgængeligt
og vanskeligt at navigere i. Reglementet indeholder nye brand- og
konstruktionsklasser, og reglementet er karakteriseret ved mange forskellige
dokumentationskrav.

Det er en lang tilvænningsperiode, som fortsat pågår.

De løbende udfordringer betyder, at administrationen fortsat
har stort fokus på at udvikle på arbejdsgange og snitflader, optimere processer
og styrke kompetencer.

*Lokale servicemål*

De lokale servicemål udtrykker den kommunale sagsbehandling,
fra sagen er fuldt oplyst og til der er truffet afgørelse (det vil sige netto-sagsbehandlingstid
målt i uger). Vedlagt er en oversigt over status på byggesager for 1. halvår
2019 for så vidt angår sagsbehandlingstider og antal indkomne sager i forhold
til antal afgørelser/afsluttede sager (Bilag 1). Opgørelsen viser, at den
gennemsnitlige sagsbehandling holder sig inden for de lokale servicemål, om end
sagsbehandlingstiden generelt er øget.

I halvåret er der registreret i alt 515 indkomne sager og
truffet 297 afgørelser. Særligt om- og tilbygninger fylder som enkeltkategori i
statistikken, både i antal sager og afgørelser. Det ses også, at kommunen har
modtaget mange sager om erhvervsbyggeri.

Til sammenligning indkom der 535 sager og blev truffet 379
afgørelser i 1. halvår 2018.

Det viser, at der overordnet set har været en god
produktivitet, på trods af de oplevede udfordringer beskrevet ovenfor. Men det
bemærkes, at der er variationer inden for de forskellige sagstyper. Samtidig
fremgår det af tabel 2, at der fortsat er et væsentligt potentiale i at
fokusere på sager, der tillige kræver anden myndighedsbehandling.

Det må forventes, at udsvingene i forhold til ovenstående
udfordringer først vil kunne aflæses ved opgørelsen af 2. halvår 2019, da der
er en naturlig forskydning ved årsskifte og omstillingen fra BR15 til BR18 på cirka
6 måneder.

Administrationen anbefaler derfor, at de nuværende
servicemål fortsat fastholdes, idet udviklingen i både sagsportefølje og på
lovgivningsområdet følges tæt, og at administrationen fastholder fokus på
sagsflow.

*Bygningsreglement 2018 – et overblik*

Grundlæggende skal ejer eller ansøger i høj grad selv kende
regler og bestemmelser og selv stå inde for, at de valgte løsninger overholder
lovgivningen. Således skal ansøger ”erklære” hvilke tekniske bestemmelser i
bygningsreglementet byggeriet vil være omfattet af. Der lægges i BR18 vægt på,
at en forventningsafstemning og en forhåndsdialog er vigtig inden ansøgning om
byggetilladelse.

De væsentligste ændringer i bygningsreglementet er
overordnet:

·
Ny struktur

·
Certificeringsordning

·
Den tekniske byggesagsbehandling afskaffes, og de administrative
bestemmelser ændres

·
Overgangsordning for teknisk byggesagsbehandling ved
kommunalbestyrelsen

·
Nye konstruktions- og brandklasser

·
Krav til drift og vedligehold af byggeri

·
Øgede krav til dokumentation ved færdigmeldingen af byggeri

·
Kommunen udfører stikprøvekontroller på erhvervsbyggeri

BR18 har fået en helt ny, væsentligt ændret struktur. Fra at
være opdelt i tekniske kapitler med krav- og vejledningstekst parallelt, er
reglementet nu opdelt efter emner, mens vejledninger findes separat og udgives
løbende på bygningsreglementet.dk. Der mangler fortsat en række vigtige
vejledninger. Der bliver i større omfang henvist direkte til konkrete
standarder, især vedrørende konstruktioner og installationer (DS/EN, hvor en
stor del af dem ikke er gratis tilgængelige).

En af hjørnestenene i BR18 er, at den tekniske
byggesagsbehandling for områderne brand og konstruktioner flyttes væk fra de
kommunale myndigheder og over til certificerede rådgivere - den såkaldte
certificeringsordning. Frem til 31. december 2019 løber en overgangsordning,
hvor man som ansøger kan vælge kommunal sagsbehandling af konstruktions- og
brandforhold. Det er endnu ukendt, hvor mange certificerede brand- og
konstruktionsrådgivere, der er uddannet på landsplan. Det er også ukendt, hvordan
det kan kontrolleres, hvilke klasser rådgiverne er godkendt til.
Administrationen vil orientere om status herpå ved næste opgørelse til
udvalget.

Kommunerne skal kontrollere 10 % af alle erhvervssager,
hvortil der skal udstedes en ibrugtagningstilladelse. Det skal bemærkes, at
denne kontrol ikke må faktureres.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Status 1. halvår 2019 | 326-2019-265861 |